ΓΡΑΠΤΗ ΕΡΩΤΗΣΗ E-0244/99

υποβολή: Ulf Holm (V) προς την Επιτροπή

(12 Φεβρουαρίου 1999)

Θέμα: Ο στόχος της ΕΕ σε ό,τι αφορά τη βιώσιμη ανάπτυξη

Ένας από τους στόχους που καθορίζονται στη Συνθήκη του Άμστερνταμ είναι αυτός της "βιώσιμης ανάπτυξης". Η επίτευξη του συγκεκριμένου στόχου περιλαμβάνει τη διεξαγωγή θεαματικών αλλαγών σε πολλούς τομείς πολιτικής της ΕΕ.

Προτίθεται η Επιτροπή να διεξαγάγει συστηματική μελέτη των πολιτικών της ΕΕ για να εξετάσει το κατά πόσον αυτές συμμορφούνται με το στόχο της βιώσιμης ανάπτυξης;

Ποιά μέτρα προτίθεται να λάβει η Επιτροπή για να επιτευχθεί βιώσιμη ανάπτυξη;

Πώς προτίθεται να διασφαλίσει η Επιτροπή ότι οι επενδύσεις και οι ενισχύσεις για π.χ. τη βελτίωση των υποδομών δεν συμβάλλουν στη μόλυνση του περιβάλλοντος αλλά προωθούν την επίτευξη βιώσιμης ανάπτυξης;

Απάντηση της κας Bjerregaard εξ ονόματος της Επιτροπής

(15 Απριλίου 1999)

Η Συνθήκη του Άμστερνταμ αναγνωρίζει το πόσο σημαντικό είναι να εξασφαλιστεί ότι όλες οι κοινοτικές πολιτικές συμβάλλουν στην προστασία του περιβάλλοντος και στην επίτευξη μιας βιώσιμης ανάπτυξης.

Προκειμένου να υλοποιηθεί η δέσμευση αυτή, τον Ιούνιο του 1998, η Επιτροπή υπέβαλε, στο Ευρωπαϊκό Συμβούλιο του Κάρντιφ, έγγραφο με τίτλο "Σύμπραξη για την ολοκλήρωση"(1) όπου υπογραμμίζεται η σημασία και η δυναμική της δέσμευσης αυτής, και καλούνται οι επικεφαλής των κρατών να τονίσουν την υποστήριξή τους, το οποίο και υλοποιήθηκε με την καθιέρωση διαδικασίας σύμφωνα με την οποία κάθε τύπος Συμβουλίου καλείται να καταρτίσει στρατηγικές για την ενσωμάτωση του περιβάλλοντος στο εκάστοτε πεδίο αρμοδιοτήτων του, αρχής γενομένης από τα Συμβούλια Ενέργεια-Μεταφορές και Γεωργία; στη συνέχεια, το Ευρωπαϊκό Συμβούλιο της Βιέννης ζήτησε από τα Συμβούλια Ανάπτυξη, Ενιαία Αγορά και Βιομηχανία να δρομολογήσουν τις σχετικές διαδικασίες. Η Επιτροπή εργάζεται εντατικά με τα διάφορα Συμβούλια για την στήριξη των σχετικών προβληματισμών, σε ορισμένες δε περιπτώσεις με την σύνταξη ανακοινώσεων και εγγράφων εργασίας.

Με βάση τα συμπεράσματα του Ευρωπαϊκού Συμβουλίου της Βιέννης, θα πραγματοποιηθεί μια συνολική ανασκόπηση της μέχρι τώρα προόδου στο Ευρωπαϊκό Συμβούλιο του Ελσίνκι. Εκ παραλλήλου με την συνολική εκτίμηση, η Επιτροπή ετοιμάζει την εφαρμογή του Πέμπτου προγράμματος περιβαλλοντικής δράσεως. Η συνδυασμένη αυτή προσέγγιση θα διαδραματίσει σημαντικό ρόλο στον προσανατολισμό της επόμενης Επιτροπής, όσον αφορά την ακολουθητέα στάση στην κατάρτιση του προγράμματος για την αειφόρο ανάπτυξη και το περιβάλλον στην επόμενη δεκαετία.

Σε επίπεδο κοινοτικά χρηματοδοτούμενων σχεδίων και προγραμμάτων, δίνεται ιδιαίτερη έμφαση στην εκ των προτέρων περιβαλλοντική εκτίμηση. Για τα νέα διαρθρωτικά ταμεία 2000-2006, η Επιτροπή προτείνει εκτιμήσεις που καλύπτουν τόσο τις περιβαλλοντικές δυνατότητες μιας περιοχής, όσο και τις άμεσες και έμμεσες περιβαλλοντικές επιπτώσεις των σχεδιαζόμενων στρατηγικών και μέτρων. Η προτεινόμενη συνεργασία μεταξύ της Επιτροπής και του κράτους μέλους, όπου συμμετέχουν εταίροι σε διάφορα επίπεδα της προπαρασκευής, χρηματοδότησης, παρακολούθησης και αξιολόγησης της βοήθειας, αποτελεί ένα πρόσθετο στοιχείο ενίσχυσης της περιβαλλοντικής ενσωμάτωσης και της προαγωγής, στο πλαίσιο αυτό, της αειφόρου ανάπτυξης.

Όταν προτείνονται για κοινοτική χρηματοδότηση ειδικά έργα, απαιτούνται εκτιμήσεις των περιβαλλοντικών επιπτώσεων σύμφωνα με την οδηγία 85/337/ΕΟΚ(2) και την τροποποίησή της 97/11/ΕΚ(3), ενδεχομένως, συνοδευόμενες από κατάλληλα προληπτικά ή αντισταθμιστικά μέτρα.

(1) COM(98)333 τελικό.

(2) ΕΕ L 175 της 5.7.1985.

(3) ΕΕ L 73 της 14.3.1997.